Vlakvarke langs R75-pad lei tot motorongelukke | News24
Vlakvarke langs R75-pad lei tot motorongelukke
Vlakvarke wat oor die R75 tussen Uiten-hage en Kirkwoord hardloop, het die afgelope maand tot drie ernstige ongelukke gelei.
In die mees onlangse voorval het 'n man van Port Elizabeth, Frederick van der Mescht (30), sy Opel afgeskryf omdat die motor voor hom vir vlakvarke gerem het.
"Die motorbestuurder voor my het skielik rem getrap vir 'n groep vlakvarke wat oor die pad gehardloop het en ek het uitgeswenk en teen 'n aankomende motor gebots," sê Van der Mescht.
Hy het wonde aan sy knie en arm opgedoen. Ander motoriste wat onlangs op die pad van Uitenhage tot by die afdraai na Kirkwood weens vlakvarke in 'n motorbotsing was, het met gekraakte ribbes in die hospitaal beland.
Volgens Van der Mescht se pa, Freddie, is daar baie vlakvarke langs dié pad.
"Dit is seker die droogte wat die varke nou na die plase dryf en gevolglik 'n hengse gevaar vir motoriste inhou."
Freddie sê hy het verlede week meer as 15 vlakvarke langs die sowat 30 km getel.
"Iemand sal iets moet doen om die varkpes uit die pad te hou. Maar die vraag is net wie se verantwoordelikheid is dit," vra Freddie.
Prof. Pieter van Niekerk van die Nelson Mandela-Universiteit (NMU) se departement landbou en wildbestuur het by navraag gesê "om te jag langs of op 'n hoofpad is 'n oortreding".
Hy meen die gevaar van vlakvarke op die paaie wat motorongelukke veroorsaak, is soortgelyk aan koedoes wat voor motors in hardloop.
"Die motoris kan slegs 'n wildboer dagvaar as hy of sy kan bewys daardie dier behoort aan die eienaar.
"Dit is tans bitter droog en die vlakvarke gaan soek natuurlik nou die groenigheid langs die pad. Dit is dus die boere of enige grondeienaar wat wild besit in die omgewing se verantwoordelikheid om die wildgetalle korrek te bestuur."
Hy sê vlakvarke moet veral streng beheer word, aangesien die spesie 'n 100%-teelkoers het.
Arthur Rudman, eienaar van die plaas Blaauwkrantz wat langs die R75 geleë is, sê hoewel hy nie wil nie, het hy die afgelope week reeds 20 vlakvarke wat naby aan die pad se grensdraad was, geskiet.
"Vlakvarke is die vierde gewildste spesie wat deur toeriste by ons gejag word.
"Die spesie bied 'n baie goeie inkomste vir ons. Ek verstaan die gevaar wat die diere vir motoriste en motorfietsryers hier rond inhou."
Tog blameer Rudman die nalatigheid van die Suid-Afrikaanse Nasionale Padagentskap (Sanral) wat glo nie hul verantwoordelikheid nakom deur die grensdrade te herstel nie. "Die meeste van die grensdrade is vrot, vol gate en geroes. Geen wonder die varke kom so maklik uit nie."